སྐྲ་ཕབ་བུ་མོའི་ཁྱིམ་ཚང་གིས་ཀྱང་གཉེན་ཉེ་དང་གྲོགས་པོ།དེ་མིན་བུ་མོ་ལ་ལེགས་སྐྱེས་ཕུལ་མཁན་ཚང་མར་བཀའ་དྲིན་ཞུ་ཆེད་དུ་ཚེས་གསུམ་ཉིན་ནས་མགྲོན་འབོད་བྱས་ཏེ་བུ་མོ་ནར་སོན་པའི་མཛད་སྒོའམ་སྐྲ་ཕབ་ཀྱི་སྟོན་མོ་རྒྱ་ཆེན་པོ་ཞིག་སྤེལ་ངེས་ལ།དེ་དུས་གླུ་ལེན་གར་རྩེད་ནི་མེད་དུ་མི་རུང་བ་ཞིག་ཡིན།གཞན་ཡང་སྟོན་མོའི་སྐབས་སུ་གཞན་གྱིས་ལེགས་སྐྱེས་སུ་ཕུལ་བའི་དངོས་པོ་ཚང་མ་ཁྱམས་རར་བཤམས་པ་དང་།གོས་དང་སྐེ་རགས་སོགས་ཁྱམས་རའི་ཐག་རྡང་ལ་འཕངས་ནས་མགྲོན་པོ་རྣམས་ལ་རང་ཁྱིམ་ཚང་གི་ཕྱིའི་འབྲེལ་བ་དང་སྟོབས་མངའ་ཐང་མངོན་པའི་སྲོལ་ཡོད་ཅིང་།ད་ལྟའང་འདི་ལྟ་བུའི་སྲོལ་རྒྱུན་རིག་གནས་མ་ཉམས་པར་གནས་ཡོད་དོ།།